31985D0382
L 217/27
JURNALUL OFÍCIAL AL UNIUNII EUROPENE
DECIZIA COMISIEI
din 10 iulie 1985
privind interzicerea utilizării în hrana animalelor a produselor proteice obținute din drojdii de tip „Candida” cultivate pe n-alcani
(85/382/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 82/471/CEE a Consiliului din 30 iunie 1982 privind anumite produse utilizate în hrana animalelor (1), modificată ultima dată de Directiva 84/443/CEE (2) a Comisiei, în special articolele 4 și 6,
după consultarea Comitetului științific pentru hrana animalelor și a Comitetului științific pentru alimentație,
întrucât, în temeiul Directivei 82/471/CEE, statele membre sunt autorizate temporar să mențină autorizațiile naționale pe care le-au acordat înainte de notificarea directivei menționate pentru utilizarea produselor proteice obținute din drojdii de tip „Candida” cultivate pe n-alcani; întrucât, în termen de doi ani de la notificarea directivei menționate, ar trebui adoptată o decizie comunitară referitoare la aceste produse;
întrucât, având în vedere cunoștințele științifice și tehnice actuale și avizul comun al Comitetului științific pentru hrana animalelor și al Comitetului științific pentru alimentație, se constată că anumite tulpini de drojdii de tip „Candida” sunt patogene sau pot induce, în anumite situații, reacții de hipersensibilitate; întrucât, prin urmare, utilizarea acestor tulpini pentru obținerea de proteine destinate hranei animalelor poate crea riscuri pentru sănătatea animală sau umană în măsura în care sunt eliberate celule viabile;
întrucât, în plus, în absența anumitor date științifice fundamentale, în special a datelor necesare interpretării efectelor susceptibile ale modificărilor din compoziția acizilor grași din lipidele animale, nu este posibil să se evalueze riscurile pe care aceste produse le pot prezenta pentru consumator;
întrucât, dat fiind stadiul actual al cunoștințelor, nu se poate concluziona că produsele proteice care pot fi obținute din drojdii de tip „Candida” cultivate pe n-alcani satisfac cerințele din Directiva 82/471/CEE pentru obținerea unei autorizații comunitare;
întrucât, prin urmare, trebuie să se interzică în Comunitate folosirea în hrana animalelor a produselor proteice obținute din drojdii de tip „Candida” cultivate pe n-alcani, atâta timp cât nu se stabilește că aceste produse nu prezintă riscuri pentru animal și pentru consumator;
întrucât statele membre care autorizează anumite produse proteice obținute din drojdii de tip „Candida” cultivate pe n-alcani trebuie să adopte măsurile necesare pentru retragerea acestor autorizații;
întrucât măsurile prevăzute în prezenta decizie sunt în conformitate cu avizul Comitetului permanent pentru hrana animalelor,
ADOPTĂ PREZENTA DECIZIE:
Articolul 1
Se retrag autorizațiile naționale acordate pentru folosirea produselor proteice obținute din drojdii de tip „Candida” cultivate pe n-alcani.
Articolul 2
Prezenta decizie se aplică de la 1 martie 1986.
Statele membre comunică Comisiei măsurile necesare pe care le-au adoptat, după caz, pentru aducerea la îndeplinire a prezentei decizii.
Articolul 3
Prezenta decizie se adresează statelor membre.
Adoptată la Bruxelles, 10 iulie 1985.